Predkladacia správa

Návrh na určenie zodpovednosti ministerstiev a ostatných ústredných orgánov štátnej správy za aplikáciu a prijatie opatrení na vnútroštátnej úrovni k nariadeniam Európskej únie a rozhodnutiam Európskej únie (ďalej len „nariadenia EÚ a rozhodnutia EÚ“) sa predkladá na základe bodu B.3. uznesenia vlády SR č. 573 z 13. júla 2005 a bodu B.3. uznesenia vlády SR č. 902 z 10. decembra 2008. 
            Cieľom materiálu je určenie zodpovednosti ministerstiev a ostatných ústredných orgánov štátnej správy za aplikáciu a prijatie implementačných opatrení na vnútroštátnej úrovni
k nariadeniam EÚ a rozhodnutiam EÚ. Nariadenia EÚ aj rozhodnutia EÚ sú v zmysle čl. 288 Zmluvy o fungovaní Európskej únie (ďalej len „ZFEÚ“), resp. čl. 161 Zmluvy o založení Európskeho spoločenstva pre atómovú energiu (ďalej len "Zmluva o ESAE") priamo aplikovateľné. V niektorých prípadoch je však potrebné na zabezpečenie ich riadnej aplikácie prijať vo vnútroštátnej legislatíve implementačné opatrenia. Neaplikovanie alebo neprijatie takýchto opatrení k predmetným právnym aktom predstavuje priame porušenie povinnosti podľa čl. 288 ZFEÚ v spojitosti s čl. 4 ods. 3 Zmluvy o Európskej únii, resp. čl. 161 v spojitosti s čl. 192 Zmluvy o ESAE, v dôsledku čoho by Európska komisia mohla použiť ochranné opatrenia, ktoré môžu vyústiť až do podania žaloby proti Slovenskej republike na Súdnom dvore Európskej únie podľa čl. 258, resp. čl. 260 ZFEÚ alebo podľa čl. 141, resp. čl. 143 Zmluvy o ESAE. 
           Návrh na určenie zodpovednosti obsahuje 293 nariadení a 192 rozhodnutí publikovaných v Úradnom vestníku EÚ od 1. mája 2011 do 31. októbra 2011.
          Materiál nemá finančný, ekonomický, environmentálny, sociálny vplyv ani vplyv na podnikateľské prostredie a informatizáciu spoločnosti. 
           Materiál bol predmetom medzirezortného pripomienkového konania od 23. novembra 2011 do 6. decembra 2011 a na rokovanie vlády Slovenskej republiky sa predkladá bez rozporov.